
Meklēs iespēju uzņēmējiem ES fondu projektus apmaksāt pirms naudas saņemšanas no EK
Pēc Valsts prezidenta Valda Zatlera un Ministru prezidenta Valda Dombrovska ceturtdienas, 22.aprīļa tikšanās ar uzņēmējiem, kurā piedalījās arī Finanšu ministrijas pārstāvji un kuras viens no galvenajiem secinājumiem bija nepieciešamība paātrināt un uzlabot ES fondu līdzekļu apguvi, Finanšu ministrija veic intensīvu darbu pie normatīvo aktu grozījumiem, lai piedāvātu izskatīšanai Ministru kabinetā iespējamus grozījumus noteikumos par ES fondu finansējuma atmaksu projektu realizētājiem, paredzot, ka uzņēmējiem samaksa tiktu veikta no valsts budžeta līdzekļiem jau pēc maksājuma dokumenta saņemšanas, negaidot Eiropas Komisijas (EK) līdzekļu atmaksu pēc iesniegtās izdevumu deklarācijas.
Finanšu ministrija, izvērtējot valsts budžeta iespējas un EK iesniegto izdevumu deklarācijas atmaksas kārtību un termiņus, meklēs iespēju rast līdzekļus uzņēmējdarbības valsts atbalsta projektu finansējuma saņēmējiem veikt samaksu pēc maksājumu dokumentu saņemšanas, negaidot EK atmaksu.
Lai šo sistēmu ieviestu, Finanšu ministrijai būtu jāizstrādā un jāiesniedz valdībā grozījumus Ministru kabineta noteikumos Nr.418 „Kārtība, kādā paredzami valsts budžeta līdzekļi Eiropas Savienības fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība”. 

